小春詞
作者：顧禧
朝代：宋

paragraphs: 玉霜斜舞桐枝濕，析木熒熒石鯨泣。
芙蓉子夜卸穠粧，藥雨紛糅瓊飲急。
瓊樓玉宇微寒生，氤氳暖氣出元英。
白鹿觀中香粉散，靈女祠前簫鼓鳴。
木奴千樹綻濃綠，太濟粼粼黑鳥浴。
真臘燈光射紫薇，漢宮齊唱鳳來時。
彩虹不逐天駟流，公子初成狐腋裘。
尚衣日日頒紅錦，挾纊猶深邊士愁。
五鳳習習起蘭澤，龍篆新盤大府曆。
黍臛松醪次第陳，野老欣然愛冬日。
暖爐高會樂未央，鴻雁南飛百草黄。
東君欲逗春消息，獨遣桃花鬬橘陽。